Թափոնների մշակում

**Թափոնների մշակում**, գործողություններ, որոնք անհրաժեշտ են՝ ապահովելու համար թափոնների նվազագույն գործնական ազդեցությունը շրջակա միջավայրի վրա: Տարբեր երկրներում օրենքով նախատեսվում են թափոնների մշակման տարբեր ձևեր: Ընդ որում՝ թափոնների մշակման տարբեր կատեգորիաներ կան, որոնք վերաբերում են պինդ, ջրային և ռադիոակտիվ թափոնների մշակմանը: Ինչպես հայտնի է, այդ թափոնները հետևանք են գործունեության տարբեր ձևերի, որոնք ներառում են գյուղատնտեսությունը, գործարանները և կոյուղին: Ընդսմին՝ կեղտաջրերի մշակման շրջանակներում կան տարբեր ենթակատեգորիաներ (գյուղատնտեսական, արդյունաբերական և կոյուղային):

## Պինդ թափոնների մշակում
Պինդ թափոնների մշակումը թափոնների կառավարման հիմնական բաղադրիչն է: Պինդ թափոնների մշակման տարբեր ձևերը դասակարգվում են թափոնների հիերարխիայում: Թափոնների կառավարման և թափոնների մշակման միջև տարբերությունն ըստ էության առաջանում է ժամանակի գործոնի միջամտության շնորհիվ: Թափոնների կառավարումն ավելի շատ կենտրոնացած է թափոնների առաջացումը հենց սկզբից սահմանափակելու և դրանց օգտագործման միջոցներ գտնելու վրա: Թափոնների մշակումն ավելի շատ կենտրոնացած է թափոնները վերացնելու, դրանց գոյությունն ավարտելու վրա: Պինդ թափոնների մշակման տարածված մեթոդ է աղբավայրերի օգտագործումը: Դրանք բնական կամ արհեստական փոսեր են, որտեղ պահվում են թափոնները: Աղբավայրերի համար օգտագործվող տարածքները ընտրվում են բնակավայրերից հեռու՝ թափոնների կողմից դրանց պատճառվող վնասը կանխելու համար: Պինդ թափոնների մշակման մեկ այլ տարածված պրակտիկա է կոմպոստացումը, որը քայքայված թափոնների վերամշակման բնական ձև է: Կոմպոստը կարող է հարստացնել հողերը և շատ օգտակար լինել գյուղատնտեսության համար:

## Կեղտաջրերի մշակում
[250px|մինի|աջից|Կեղտաջրերի մշակման համակարգ [Ամերիկայի Միացյալ Նահանգներ|ամերիկյան Լա Կրոս քաղաքում]]
### Գյուղատնտեսական կեղտաջրերի մշակում
Գյուղատնտեսական կեղտաջրերի մշակում ասելով պետք է հասկանալ գյուղատնտեսական գործունեության հետևանքով առաջացած կենդանական հեղուկ թափոնների, թունաքիմիկատների մնացորդների և այլնի մաքրումն ու հեռացումը:] Կենդանիների կենտրոնացված կերակրման գործողությունները (ԿԿԿԳ) ջրի՝ կենդանական թափոններով աղտոտմանը մեծապես նպաստող գործոն են: Գյուղատնտեսական կեղտաջրերի մաքրման հնարավոր միջոցը անձրևաջրերի հեռացման համակարգերի ընդլայնումն է: Դա հնարավորություն է տալիս կիրառել ջրի մաքրման և հավաքման համակարգեր: Այդ հիմնախնդրի լուծման ձևերից մեկն էլ համապատասխան կայաններում արդեն մաքրված կեղտաջրերի վերօգտագործումն է: Սա նվազեցնում է ջրի աղտոտման ցանկացած ռիսկ:

### Արդյունաբերական կեղտաջրերի մշակում
Արդյունաբերական կեղտաջրերը արդյունաբերական գործունեության հետևանքով առաջացող աղտոտված ջրերն են, որոնք կարող են պարունակել վնասակար նյութեր՝ քիմիական նյութեր, ծանր մետաղներ և մանրէներ: Արդյունաբերական կեղտաջրերի մշակում ասելով պետք է հասկանալ գործարաններից, հանքերից, էլեկտրակայաններից և արդյունաբերական այլ օբյեկտներից ստացված այդ ջրերի մաքրումը: Սա լուրջ խնդիր է, քանի որ արդյունաբերական գործունեությունից առաջացող կեղտաջրերի 80%-ը առանց մաքրման վերադառնում է տարբեր էկոհամակարգեր՝ անկայունություն ստեղծելով մեր մոլորակում և զգալի վնաս պատճառելով տարբեր կենդանիների ու դրանց կացարաններին:

### Կոյուղաջրերի մշակում
Քաղաքային տարածքներում կոյուղաջրերի մշակումը սովորաբար իրականացվում է կենտրոնացված մաքրման համակարգերի միջոցով: Այլընտրանքային համակարգերը կարող են օգտագործել կոմպոստացման գործընթացներ կամ այնպիսի գործընթացներ, որոնք առանձնացնում են պինդ նյութերը նստվածքի միջոցով, ապա լուծվող աղտոտիչները վերածում են կենսաբանական տիղմի և գազերի, ինչպիսիք են ածխաթթու գազը կամ մեթանը:

## Ծանոթագրություններ

Կատեգորիա:Աղբ
Կատեգորիա:Շրջակա միջավայրի պաշտպանություն
Կատեգորիա:Թափոնների մշակման տեխնոլոգիա
Կատեգորիա:Թափոնների կառավարում